钦定古今图书集成/方舆汇编/职方典/第1496卷 > 《平彝道中》前人
## 钦定古今图书集成/方舆汇编/职方典/第1496卷 > 《平彝道中》前人

岩悬云自薄，山小路仍斜。古柏苍松里，参差几树花。

《通志》：隋开皇中，史万岁击南宁，行数百里，见诸葛亮
纪功碑铭，其后曰：“万岁之后，胜我者过此。”万岁令左
右倒其碑趺，志曰：“万岁不应仆吾碑。”万岁骇，重立其
碑而进。

曲靖真峰山一僧，功行神异。明成化间，黔国公过宜
良，有一人皂冠绯衣，迎谒道旁，左右不见。公问：“此中
有神祠否？”对曰：“有土主庙，祷嗣甚灵。”时公尚无嗣，乃
祷焉。久而无应，欲毁之，梦神告曰：“当有积功累行者
生君家，勿以嗣晚为虞也。”后内人有娠，一日坐听事，
见僧人入，俄而不见报，生子。巳而询之僧以是日坐
化。其子继轩，颖敏邃学，多所树立。

曲靖府治有梅家坝，夜间水泻作笑，兼有杀伐声，响
而弗绝。次日行人即苦渰没之患，觉者弗渡即免。
曲靖佑圣庙明嘉靖间，有贼窃取元帝面像，金奔走，
自觉已数十里。及天明，仍不出庙，如痴哑状。守神位
不能去，乃就擒。